Vegagerðin áformar að byggja upp rúmlega 17 km kafla Kjalvegar sem liggur milli Árbúða og Kerlingarfjallavegar . Áætluð efnisþörf er rúmlega 170 þús m 3 sem gert er ráð fyrir að taka úr skeringum og efnistökusvæðum meðfram veginum . Kjalvegur er í heild tæplega 170 km langur . Kjalvegur er í grunninn mjór , og á köflum niðurgrafinn , vegslóði , en Vegagerðin hefur á undanförnum áratugum unnið að uppbyggingu hans í hlutum . Í dag hafa rúmlega 100 km verið uppbyggðir og þar af tæplega 19 km með bundnu slitlagi . Að undanskildum 3 km kafla sunnan Árbúða hefur uppbygging Kjalvegar ekki fengið viðeigandi málsmeðferð samkvæmt lögum um mat á umhverfisáhrifum . Úrskurðarnefnd umhverfis - og auðlindamála fjallaði um málsmeðferð Kjalvegar samkvæmt lögum um mat á umhverfisáhrifum í úrskurði árið 2016 . Í úrskurðinum lagði nefndin áherslu á að almennt sé sá háttur að hluta niður framkvæmdir til þess fallinn að fara á svig við markmið laga um mat á umhverfisáhrifum og gerði athugasemdir við að við málsmeðferð áðurnefnds 3 km kafla hafi ekki jafnframt verið horft til umhverfisáhrifa áður uppbyggðra hluta vegarins og áforma um uppbyggingu hans á Bláfellshálsi . Um leið og uppbygging Kjalvegar bætir samgöngur og aðgengi að áfangastöðum á Kili , eins og Kerlingarfjöllum og Hveravöllum , þá getur aukin umferð um svæðið leitt til aukins álags á viðkvæma náttúru , auk skerðingar á óbyggðum víðernum . Rík áhersla er lögð á varðveislu náttúru og víðerna miðhálendisins í landsskipulagsstefnu og jafnframt er , í samræmi við stefnuyfirlýsingu ríkisstjórnarinnar , stefnt að stofnun miðhálendisþjóðgarðs . Þá er áhersla á verndun óbyggðra víðerna meðal markmiða náttúruverndarlaga . Mikilvægt er að ákvarðanir um uppbyggingu vega á miðhálendinu byggi á heildstæðu mati á því hverskonar útfærsla og hönnun vega á best við til að tryggja í senn aðgengi fólks og varðveislu náttúru og víðerna . Í ljósi framangreinds er það niðurstaða Skipulagsstofnunar að framlögð áform Vegagerðarinnar um uppbyggingu Kjalvegar á kaflanum milli Árbúða og Kerlingarfjallavegar kalli á mat á umhverfisáhrifum þar sem uppbygging Kjalvegar er skoðuð heildstætt og horft til ólíkra valkosta um útfærslu hans og hönnun . Sjá nánar í ákvörðun stofnunarinnar . Hvað er ákvörðun um matsskyldu framkvæmdar ? Fyrir tilteknar stærri framkvæmdir skal ávallt unnið mat á umhverfisáhrifum . Í lögum um mat á umhverfisáhrifum eru einnig tilgreindar aðrar framkvæmdir sem eru tilkynningarskyldar . Fyrir þær er ákveðið í hverju tilviki hvort framkvæmdin skuli háð umhverfismati . Í þeim tilvikum sem talið er að tilkynningarskyldar framkvæmdir geti haft í för með sér umtalsverð umhverfisáhrif vegna umfangs , eðlis eða staðsetningar skulu þær háðar mati á umhverfisáhrifum . Ef ákveðið er að framkvæmd skuli háð umhverfismati er ekki hægt að veita leyfi fyrir framkvæmdinni fyrr en mati á umhverfisáhrifum er lokið .